b'\n_START_ARTICLE_\nSredstvo za za\xc5\xa1\xc4\x8dito pred soncem\n_START_PARAGRAPH_\nSredstvo za za\xc5\xa1\xc4\x8dito pred soncem je za\xc5\xa1\xc4\x8ditni pripravek (na primer krema, losjon), ki vsebuje kemi\xc4\x8dne snovi, ki absorbirajo ultravijoli\xc4\x8dno sevanje, ali snovi, ki sevanje odbijajo (npr. cinkov oksid, titanov dioksid).\n_START_SECTION_\nSestavine\n_START_PARAGRAPH_\nV preteklosti so kemi\xc4\x8dni pripravki za za\xc5\xa1\xc4\x8dito pred soncem vsebovali razli\xc4\x8dne snovi, imenovane UV-filtri, ki so z absorpcijo (t. i. UV-absorberji \xe2\x80\x93 delujejo na osnovi kemijskih reakcij) ali odbojem oziroma uklanjanjem (t. i. UV-blokatorji \xe2\x80\x93 delujejo na osnovi fizikalnih procesov) prepre\xc4\x8devali predvsem delovanje sevanj v obmo\xc4\x8dju UVB-\xc5\xbearkov, ki so pribli\xc5\xbeno 1000-krat mo\xc4\x8dnej\xc5\xa1i povzro\xc4\x8ditelji rde\xc4\x8dine kot UVA\xe2\x80\x93\xc5\xbearki in povzro\xc4\x8dijo pri \xc4\x8dezmernem izpostavljanju son\xc4\x8dno opeklino ko\xc5\xbee. Danes za\xc5\xa1\xc4\x8ditni pripravki vsebujejo poleg UVB-filtrov tudi snovi, ki zni\xc5\xbeujejo prehajanje UVA-\xc5\xbearkov v ko\xc5\xbeo (t. i. \xc5\xa1irokospektralna za\xc5\xa1\xc4\x8ditna sredstva). UVA-\xc5\xbearki so dalj\xc5\xa1ih valovnih dol\xc5\xbein in so energetsko revnej\xc5\xa1i od UVB, vendar prodirajo globlje v ko\xc5\xbeo. Medtem ko le okrog 10% UVB-sevanja dose\xc5\xbee bazalno plast vrhnjice neza\xc5\xa1\xc4\x8ditene ko\xc5\xbee, pa UVA-sevanje prehaja tudi precej globoko v usnjico in je glavni krivec pospe\xc5\xa1enega staranja._NEWLINE_Anorganski UV-blokatorji delujejo tako, da odbijajo ali razpr\xc5\xa1ijo vidno svetlobo, UV_NEWLINE_in infrarde\xc4\x8de sevanje. Danes se uporabljata ve\xc4\x8dinoma cinkov oksid in titanov dioksid, ki sta fotostabilna, za u\xc4\x8dinkovito delovanje pa ju je potrebno na ko\xc5\xbeo nanesti v debelem sloju, da odboj \xc5\xbearkov zadostuje. Organski UVB-absorberji absorbirajo UVB \xc5\xbearke in prehajajo v vi\xc5\xa1ja energetska stanja, energijo pa oddajajo v obliki toplota|toplote. Naju\xc4\x8dinkovitej\xc5\xa1a iz te skupine je PABA, vendar so zaradi poro\xc4\x8dil o kontaktnih alergijskih reakcijah ve\xc4\x8dinoma nadomestili z manj u\xc4\x8dinkovitimi derivati, kot je padimat O, ki_NEWLINE_ima manj stranskih u\xc4\x8dinkov. Cinamati, vklju\xc4\x8dno z oktinoksatom in cinoksatom, so trenutno najbolj priljubljeni UVB-filtri, ker redko dra\xc5\xbeijo in zabarvajo ko\xc5\xbeo, vendar so manj u\xc4\x8dinkoviti in vodoodporni_NEWLINE_kot padimidat O in je zato treba izdelke s cinamati na ko\xc5\xbeo nana\xc5\xa1ati pogosteje._NEWLINE_Organski UVA-absorberji nudijo \xc5\xa1irokospektrsko UVB- in UVA-za\xc5\xa1\xc4\x8dito. Med njimi so najpomembnej\xc5\xa1i benzofenoni. V uporabi so trije benzofenoni: oksibenzon, sulisobenzon in dioksibenzon.\n_START_SECTION_\nUporaba\n_START_PARAGRAPH_\nPrvotni namen za\xc5\xa1\xc4\x8ditnih sredstev pred UV-\xc5\xbearki je bil prepre\xc4\x8devanje son\xc4\x8dnih opeklin, ob vse \xc5\xa1tevil\xc4\x8dnej\xc5\xa1ih dokazih o fotokarcinogenezi pa so tovrstni izdelki dobili pomembno vlogo pri zmanj\xc5\xa1anjem tveganju za nastanek aktini\xc4\x8dnih keratoz in_NEWLINE_ko\xc5\xbenih rakov. Uporaba izdelkov z za\xc5\xa1\xc4\x8ditnim delovanjem pred UV-\xc5\xbearki je namenjena dodatni za\xc5\xa1\xc4\x8diti v pogojih, ko naravna za\xc5\xa1\xc4\x8dita (izogibanje aktivnosti na prostem, uporaba za\xc5\xa1\xc4\x8ditne obleke in pokrival) ni zanesljiva, in na predelih telesa, ki so stalno izpostavljeni soncu. Nikakor ne sme biti uporaba teh sredstev namenjena nadome\xc5\xa1\xc4\x8danju naravne za\xc5\xa1\xc4\x8dite ali celo podalj\xc5\xa1evanju izpostavljanja soncu.'